Prins Harry se boek vlieg van die rakkePrins Harry se boek, “Spare”. (Foto: Hans Lucas / AFP) Altesaam 1,4 miljoen Engelse eksemplare van prins Harry se opspraakwekkende boek, Spare, is op die eerste dag nadat dit op rakke in die Verenigde Koninkryk, Amerika en Kanada verskyn het, verkoop. Dit is Donderdag deur die uitgewery Penguin Random House bevestig. Gina Centrello, president van die Random House Group, sê Spare is “baie meer as net ŉ memoire deur ŉ beroemde”. “Die boek is kwesbaar en hartlik, dapper en intiem. Spare is die storie van iemand wat ons almal gedink het ons reeds ken, maar nou kan ons prins Harry werklik deur sy eie woorde verstaan. “Wanneer ŉ mens na buitengewone verkope op die eerste dag kyk, is dit duidelik dat lesers saamstem dat Spare ŉ boek is wat gelees moet word – en dis ŉ boek wat ons trots is om uit te gee.” Die 416 bladsy lange boek, wat staaltjies, herinneringe en skokkende onthullings, waaronder sy verlede met dwelms, bewerings dat prins William hom fisiek aangerand het en sy opspraakwekkende Nazi-kostuum bevat, het winkelrakke Dinsdag wêreldwyd getref. Dit is saam met vier hoëprofielonderhoude met Harry as deel van die bemarkingstrategie uitgereik. Die boek bevat ook onthullings dat die broers – wat eens ŉ hegte verhouding gehad het – hul pa destyds gesmeek het om nie met Camilla, nou koningin-gemalin, te trou nie. Die 38-jarige Harry onthul ook dat hy 25 Taliban-lede gedurende sy tyd as soldaat in Afghanistan doodgemaak het – wat intussen kritiek van militêre personeel en die Taliban ontlok het. Dele van die boek is wyd uitgelek, maar die inhoud daarvan word steeds volop deur die media gedek. Spare is in 16 tale vrygestel. Daar is ook ŉ volledige oudioboek, wat deur Harry self voorgelees word, deur Penguin Random House Audio bekendgestel. Daar is aanvanklik twee miljoen eksemplare in die VSA gedruk, maar die boek is nou terug by die drukkers om aan die groot aanvraag te voldoen, het Penguin Random House gesê. Boekwinkels in die VK het Dinsdag vroeg oopgemaak, hoewel kopers skaars was nadat baie inligting reeds voor die publikasie van die boek uitgelek is. Die koninklike familie het nog nie kommentaar op die boek gelewer nie.